Эрлінг Голян

**Э́рлінг Голян** (;  21 ліпеня 2000 году) — нарвэскі футбаліст, нападнік ангельскага клюбу «Манчэстэр Сіці» і нацыянальнай зборнай Нарвэгіі. Гулец ёсьць плённым бамбардзірам, вядомым сваёй высокай хуткасьцю, атлетызмам і фінішнымі здольнасьцямі, дзякуючы чаму атрымаў мянушку «Тэрмінатар». Голян лічыцца адным з найлепшых нападнікаў сусьветнага футболу.

## Кар’ера
### Пачатак
Голян нарадзіўся ў сям’і нарвэскага футбаліста Альфа-Інге Голяна, калі той гуляў яшчэ ў Ангельшчыне. Ва ўзросьце 3 гадоў Эрлінг разам зь сям’ёй пераехалі ў Нарвэгію, дзе хлопец пачаў займацца футболам, гандболам, гольфа і лёгкай атлетыкай. У маладым узросьце быў пераведзены да асноўнай дружыны клюбу «Брунэ», у якім займаўся зь дзяцінства. Дэбютаваў у складзе клюбу 12 траўня 2016 году ў матчы другога дывізіёну супраць «Рангэйму». Не зважаючы на тое, што у першым прафэсійным сэзоне не адзначыўся голам, аднак, быў заўмажаны нямецкім клюбам «Гофэнгайм». Тым ня менш, Голян у выніку апынуўся ў табары клюбу «Мольдэ», якім кіраваў на той час Уле-Гунэр Сульшэр. Дэбют маладога футбаліста за новы клюб 26 красавіка 2017 году ў матчы Кубка Нарвэгіі супраць ВТІ, забіўшы ў сваім першым жа матчы. Перамога апынулася на рахунку «Мольдэ» (3:2). 4 чэрвеня 2017 Голян дэбютаваў у чэмпіянаце Нарвэгіі, зьявіўшыся на пляцоўцы на 71-й хвіліне. Ужо на 77-й хвіліне Голян улучыў мяч у браму суперніка і дараваў перамогу сваёй дружыне. Другі свой гол футбаліст забіў 17 верасьня ў матчы супраць «Вікінга», які скончыўся зь лікам 3:2. У першы ж сэзон юнак забіў 4 галы ў 20 матчах. Такім чынам, і ў наступным гулец стаў асноўным нападнікам клюбу. У сэзоне 2018 году Голян стаў найлепшым бамбардзірам на толькі клюбу, але і нарвэскага чэмпіянату. 19 жніўня 2018 году чэмпіён Аўстрыі «Рэд Бул» абвесьціў, што Голян далучыцца да табару клюба 1 студзеня 2019 году, склаўшы пяцігадовы кантракт. Футбаліст узорна ўзяўся за гульню ў новым клюбе, адзначыўшыся галамі ў матчы кубка краіны і чэмпіянаце. 10 жніўня Голян адзначыўся хет-трыкам у матчы супраць «Вольфсбэрга», які скончыўся перамогай зь лікам 5:2. Гэтак жа ўзорна футбаліст выступаў за «Рэд Бул» у матчах Лігі чэмпіёнаў, тройчы ўлучыўшы мяч у браму бэльгійскага «Генка». Дэбютны сэзон стаў настолькі пасьпяховых для гульца, што адразу зьявіліся чуткі аб пераходзе гульца ў топ-клюбы Эўропы.

### «Барусія»

Не зважаючы на тое, што Голян стаў трансфэрнай мэтай «Манчэстэр Юнайтэд» і «Ювэнтуса», футбаліст абраў працяг кар’еры ў дортмундзкай «Барусіі», склаўшы дамову 29 сьнежня 2019 году, за тры дні да адкрыцьця зімовага трансфэрнага акна. Нямецкаму гранду гулец абышоўся ў 20 мільёнаў эўра. Голян дэбютаваў за дортмундзкі клюб у гасьцявым матчы супраць «Аўгсбургу» 18 студзеня, зьявіўшыся ў другім тайме і адзначыўшыся хет-трыкам за 23 хвілінаў. Клюб перамог зь лікам 5:3. У наступным матчы Голян зноў зьявіўся на пляцоўцы ў другім тайме і ўлучыў мяч у браму «Кёльну» двойчы пасьля зьяўленьня. У хуткім часе нарвэжац стаў асноўным гульцом дружыны, стала забіваючы галы.

18 лютага Голян забіў абодва мячы Дортмунда ў пераможным першым матчы супраць «Пары Сэн-Жэрмэну» ў 1/8 фінале Лігі чэмпіёнаў. Тым ня менш, паводле вынікаў двубою парыскі клюб рушыў далей у 1/4 фіналу. Па вяртаньня Бундэсьлігі 16 траўня пасьля паўзу, выкліканай пандэміяй каранавірусу, Голан адкрыў лік сваёй дружыны ў супрацьстаяньні з «Шальке-04» (4:0), то бок запісаўшы на свой рахунак 10-ы гол у бягучым розыгрышы. 20 чэрвеня ён двойчы трапна пацэліў у браму «РБ Ляйпцыгу», і гэтыя два мячы сталіся адзінымі ў сустрэчы. У выніку «Барусія» забясьпела сабе другі радок, які даў магчымасьць узяць удзел у розыгрышы Лігі чэмпіёнаў на наступны сэзон.

19 верасьня 2020 году ў першым матчы сэзону 2020—2021 гадоў нападнік двойчы вынікова стрэліў у матчы супраць мёнхэнглядбаскай «Барусіі» (3:0). Таксама 30 верасьня ён ураўнаваў лік у матчы супраць «Баварыі», але дружына ўсё ж такі трывала паразу 3:2. 7 лістапада футбаліст зноўку ўскалыхнуў сетку за сьпінай брамніка «Баварыі», але клюб чарговы раз прагуляў баварцаў таксама зь лікам 3:2. 21 лістапада нарвэжац адзначыўся чатырма мячамі за 32 хвіліны, забясьпечыўшы клюбу перамогу ў гасьцявым матчы супраць «Гэрты» (2:5). Дзякуючы гэтым пяці галам у лістападзе, нападнік быў адзначаны прызам як найлепшы гулец месяцу Бундэсьлігі. Голян трапна пацэльваў мячы і ў матчах эўракубкай, але ў канцы году атрымаў траўму сьцягна. У шэрагі дортмундцаў нападнік вярнуўся 3 студзеня 2021 году ў матчы супраць «Вольфсбургу». 9 студзеня спартовец адзначыўся двойчы у пераможным матчы супраць «РБ Ляйпцыгу» (3:1), 22 студзеня дадаў яшчэ два галы на свой рахунак, але гэтым разам каманда трывала паразу ад мёнхэнглядбаскай «Барусіі» (2:4). 17 лютага гулец зноўку зарабіў дубль і адзін асыстэнцкі пункт у гасьцявым матчы супраць «Сэвільлі» у матчы 1/8 фіналу Лігі чэмпіёнаў. У матчы ў адказ Голян паўтарыў колькасьць галоў і, нават згуляўшы ўнічыю, забясьпечыў выхад у наступны раўнд эўракубка. Пасьля адсутнасьці у двух матчаў праз траўму Голян павярнуўся ў стартавы склад «Барусіі» 13 траўня на фінал Кубка Нямеччыны 2021 году супраць «РБ Ляйпцыгу». Нібыта як па завядзёнцы, нарвэжац двойчы забіў і здабыў з дружынай свай першы тытул у Нямеччыны, а матч скончыўся зь лікам 4:1. Сэзон скончыўся для гульца 27 галамі на рахунку ў чэмпіянаце і 10 галамі ў Лізе чэмпіёнаў, стаўшы найлепшым гульцом году паводле вэрсіі заўзятараў «Барусіі» і найлепшым бамбардзірам у Лізе чэмпіёнаў.

Сэзон 2021—2022 гадоў нападнік адзначыўся двума галамі ў пераможным матчы супраць франфуркцкага «Айнтрахту» (5:2). У наступным Голян праз траўму прапусьціў некалькі матчаў і павярнуўся 16 кастрычніка, дзе двойчы трапна пацэліў у браму «Майнцу» (3:1). Неўзабаве, гулец зноўку атрымаў траўму і вярнуўся ў шэрагі «жоўта-чорных» 27 лістапада, забіўшы свой 50-ы гол у Бундэсьлізе ў пераможным матчы супраць «Вольфсбургу». 14 траўня нарвэжац разьвітаўся з клюбам на Вэстфаленштадыёне ў сваім апошнім матчы за дортмундцаў супраць «Гэрты». У гэтай сустрэчы нападнік забіў першы гол клюбу ў браму «Гэрты», а клюб выгуляў супернікам зь лікам 2:1.

### «Манчэстэр Сіці»

10 траўня 2022 году ангельскі клюб «Манчэстэр Сіці» абвесьціў, што дасягнуў пагадненьня аб падпісаньні Голяна, скарыстаўшыся пунктам у дамове з «Барусіяй» аб сплаце 60 млн эўра. Угода была афіцыйна складзеная 13 чэрвеня, а сам гулец павінен далучыцца да клюбу 1 ліпеня на пяць год. Дэбют нападніка прыпаў на 30 ліпеня, згуляўшы 90 хвілінаў матчу Супэркубка Ангельшчыны супраць «Лівэрпулу», якая сконылася паразай «блакітных» зь лікам 1:3. 7 жніўня Голян вынікова пацэліў у браму «Ўэст Гэму Юнайтэд», здабыўшы перамогу зь лікам 2:0.

27 жніўня нарвэжац зрабіў свой першы хет-трык у Прэм’ер-лізе ў пераможным матчы супраць «Крыстал Пэлас», які скончыўся зь лікам 4:2, а ўжо праз чатыры дні аформіў другі хет-трык, пакрыўдзіўшы «Нотынггэм Форэст». Сустрэча скончылася зь лікам 6:0. Гэта зрабіла Голяна самым хуткім гульцом у гісторыі Прэм’ер-лігі, які зрабіў два хет-трыкі, пераўзвысіўшы папярэдні рэкорд на 14 матчаў. У жніўні нападнік першы раз быў абраны гульцом месяца Прэм’ер-лігі. 2 кастрычніка Голян стаў першым гульцом у гісторыі Прэм’ер-лігі, які ўчыніў хет-трык у трох запар хатніх матчах у пераможнай сустрэчы над «Манчэстэр Юнайтэд» (6:3), а таксама ён аддаў дзьве галявыя перадачы. 22 студзеня 2023 году нарвэжац у чацьверты раз адзначыўся хет-трыкам, гэтым разам у браму «Ўулвэргэмптан Ўандэрэрз». 14 сакавіка ў матчы Лігі чэмпіёнаў ён улучыў пяць галоў у браму «РБ Ляйпцыгу». 20 траўня Голян выйграў свой першы трафэй з «Манчэстэр Сіці», стаўшы чэмпіёнам Ангельшчыны. 24 траўня, зрабіўшы галявую перадачу Філу Фодэну ў нічыйным матчы супраць «Брайтан энд Гоўв Альбіёну», ён дасягнуў 44 сумарных галоў і галявых перадачаў у лізе, тым самым паўтарыўшы рэкорд Т’еры Анры паводле найбольшай колькасьці праведзеных галоў у сэзоне Прэм’ер-лігі з 38 гульняў. У дэбютны сэзон Голян стаў найлепшым бамбардзірам лігі, а таксама ён атрымаў «Залатую буцу», якая ўручаецца найлепшаму бамбардзіру ў Эўропе. Правёўшы 36 галоў у 35 матчах, ён усталяваў новы рэкорд паводле найбольшай колькасьці галоў у сэзоне ангельскай лігі. У той жа сэзон ягоны клюб узяў Кубак Ангельшчыны ды здабыў перамогу ў Лізе чэмпіёнаў.

«Манчэстэр Сіці» пачаў свой сэзон Прэм’ер-лігі 2023—2024 гадоў 11 жніўня 2023 году, калі нарвэжац зрабіў галявы дубль у выязным матчы супраць навака «Бэрнлі» (3:0). Правёўшы тры галы ў пачатку сэзону, футбаліст стаў самым хуткім гульцом, які дасягнуў адзнакі ў 100 галоў у 5 найлепшых лігах Эўропы, дасягнуўшы гэтага ўсяго за 103 матчы, перасягнуўшы папярэдні рэкорд у 100 галоў у 133 матчах, усталяваны Крыштыяну Раналду. 2 верасьня ў матчы супраць «Фулгэму» ён запісаў на свой рахунак чарговы хет-трык. 25 лістапада нарвэжац стаў самым хуткім гульцом, які адзначыўся 50-ю галамі у Прэм’ер-лізе, чаго ён дамогся ўсяго за 48 матчаў, скасаваўшы папярэдні рэкорд Эндзі Коўла ў 65 матчаў. Пасьля траўмы косткі ступні, атрыманай у пачатку сьнежня, Голян прапусьціў амаль два месяцы. 14 траўня нападнік улучыў абодва галы ў вырашальным матчы супраць «Тотэнгэм Готспур», у якім «Сіці» перамог зь лікам 2:0, і вярнуў сваю каманду на вяршыню турнірнай табліцы Прэм’ер-лігі за адзін матч да канца сэзону. Празь пяць дзён «Сіці» пасьпяхова абараніў свой тытул, атрымаўшы перамогу над «Ўэст Гэмам» зь лікам 3:1. 25 жніўня і 31 жніўня Голян зрабіў хет-трыкі ў матчах Прэм’ер-лігі, ураўнаўшыся з Гары Кейнам паводле колькасьці хет-трыкаў у Прэм’ер-лізе, якіх на ягоным рахунку стала восем. 22 верасьня скандынавец паўтарыў рэкорд Крыштыяну Раналду, які правёў 100 галоў ува ўсіх спаборніцтвах за адзін клюб у 105 матчах у пяці найлепшых лігах Эўропы, калі ён трапна пацэліў першы гол у матчы супраць «Арсэналу» (2:2).

17 студзеня 2025 году Голян узгодніў новы кантракт з клюбам да 2034 году, у той час як ягоны папярэдні кантракт павінен быў скончыцца толькі ў 2027 годзе. Гэта сталася самай працяглай угодай у гісторыі Прэм’ер-лігі. Як паведамлялася, Голян пачаў зарабляць 500 тысяч фунтаў стэрлінгаў у тыдзень згодна з новым пагадненьні. Пасьля таго, як былы капітан клюбу Кайл Ўокер сышоў у арэнду, нарвэжац быў намінаваны на пасаду капітана. У сваім новым амплюа дэбютаваў 15 лютага ў пераможным матчы супраць «Ньюкасл Юнайтэд», які скончыўся зь лікам 4:0. Пасьля таго, як 15 сакавіка Голян пацэліў мяч у браму «Брайтан энд Гоўв Альбіёну», ён абышоў Алана Шырэра і стаў самым хуткім гульцом, які дасягнуў адзнакі ў 100 галоў у Прэм’ер-лізе, зрабіўшы гэта за 94 матчаў. Гулец завяршыў сэзон Прэм’ер-лігі з 22 галамі на рахунку, саступіўшы Магамэду Салягу і Аляксандру Ісаку, правёўшы гол у апошні дзень сэзону ў пераможным матчы супраць «Фулгэму» зь лікам 2:0. 31 жніўня 2025 году нападнік вынікова пацэліў мяч у браму «Брайтан энд Гоўв Альбіёну» і стаў гульцом з найбольшай колькасьцю галоў (88) у сваіх першых 100 матчах у Прэм’ер-лізе, перасягнуўшы рэкорд Алана Шырэра, які за першыя 100 матчаў меў толькі 79 галоў.

## Дасягненьні
**«Рэд Бул»**:
* Чэмпіён Аўстрыі: 2019, 2020
* Уладальнік Кубка Аўстрыі: 2019

**«Барусія»**:
* Уладальнік Кубка Нямеччыны: 2021

**«Манчэстэр Сіці»**:
* Чэмпіён Ангельшчыны: 2023, 2024
* Уладальнік Кубка Ангельшчыны: 2023
* Уладальнік Кубка футбольнай лігі: 2026
* Уладальнік Супэркубка Ангельшчыны: 2024
* Пераможца Лігі чэмпіёнаў: 2023
* Уладальнік Супэркубка Эўропы: 2023

## Крыніцы

## Вонкавыя спасылкі
* 
* 
* 

Катэгорыя:Нарвэскія футбалісты